**Aroma unui vis**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ai coborât din vise pentru mine

Să-mi construieşti palate de cleştar,

Din buzele carmin mi-ai dat nectar,

Secundele de chipul tău sunt pline.

Şi dacă ieri mai rătăceam pe ape

Prea tulburi şi prea repezi să plutesc,

În viaţa mea, azi, totul e firesc

Că lacrimile s-au uscat sub pleoape

Iar nopţile au ochii tăi pe boltă

Şi dimineţile parfum de tei,

Aroma ceaiului pe care-l bei

Când scrii un vers ori fredonezi o notă.

- Tu mi-ai desăvârşit alcătuirea,

Sunt doar o slovă scrijelită-n grabă,

O noapte din acea poveste-arabă,

O mie una, proclamând iubirea.

Parfumul meu e mosc şi scorţişoară,

Ţi-l las pe pernă, seara le culcare,

S-alunge lacrimi, clipele amare,

Să-ţi amintească iar că-n primăvară

Noi am păşit de mână prin furtună.

Aşa va fi mereu, aşa mi-e bine,

Ţi-am spus că „Tu eşti totul pentru mine”

Firul poveștii-l toarcem împreună.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014